雪禁體
作者：陳杰
朝代：宋

paragraphs: 南風導前北風續，仁氣潜隨殺機伏。
初疑慘淡八表昏，忽變光明大千足。
上天之載德如毛，帝力不知封比屋。
垢汙過眼俱衣被，枯朽何心亦膏沐。
調治竹君折節下，表顯梅兄受命獨。
於至嚴凝見溫厚，有大包容分類族。
是空非空色非色，在坑滿坑谷滿谷。
鋪張元化有許奇，收斂神功又何速。
欲搜好句極形容，回首千章成淺俗。
夜深獸紅妓打圍，雪消雪落何用知。